L'escultor de Llíria Miguel Silvestre Moros exposa al Museu de la Ciutat de València
18 de febrer de 2025

Un dels grans artistes valencians contemporanis i veí de Llíria, Miguel Silvestre Moros, ha inaugurat una exposició a València que arreplega la seua important trajectòria artística.

A l'acte d'inauguració, que va comptar amb la presència de l'edil d'Acció Cultural, Patrimoni i Recursos Culturals de la capital valenciana José Luis Moreno, van assistir també l'alcalde edetà, Joanma Miguel, i els regidors de Cultura, Mª José Llopis, i de Ciutat Creativa UNESCO, Paco García.

L'escultor de Llíria oferix en esta mostra una gran selecció de peces seues en l'emblemàtic espai del Museu de la Ciutat de València. L'exposició estarà oberta al públic fins al dia 5 de maig.

Així, Llíria i València, les dos ciutats creatives de la Xarxa UNESCO, s'unixen per a acollir esta mostra artística d'un creador excepcional com és Miguel Silvestre Moros.

El valor del treball de Silvestre Moros ja va ser reconegut per l'Ajuntament de València en 1973, atorgant-li el premi Senyera, entre els nombrosos guardons que ha rebut al llarg de la seua trajectòria com el premi de la Direcció General de Belles Arts o el premi Jaume I de la Vila de Llíria 2022, entre molts altres mèrits.

Esta nova mostra presenta més d'un centenar d'obres d'esta significada figura de l'escultura valenciana que repassa el seu extens bagatge, desenvolupat d'una forma profunda i coherent al llarg de més de cinquanta anys de treball diari en el seu estudi.

Des de la Corporació municipal de Llíria volem donar l'enhorabona a este insigne creador valencià per este reconeixement que li rendix la ciutat de València en esta mostra que es podrà visitar durant els pròxims mesos.